Miksi? (Sarkia)
Miks ihmiselon hengen aateloiman
 alentaa pelinappulakseen saakaan
 mies mikään murtamatta tunnonsoiman?
 Miks saa hän kieliparteen käydä raakaan
 omistamastaan paljoudesta »voiman
 elävän», ikäänkuin vain vallan vaakaan
 miljoonat ihmisitseydet ois punnus?
 Miks ihmisminuuksista tehtiin tunnus-
 asteikko, mittakaava karvain maineen?
 Siis sieluineen ja ruumiineen vain hinta
 mies onko mahdin, mammonan ja aineen?
 Ja eikö anteeks antamattominta
 rikottavaksi heittää raivon laineen
 elostaan riemuitseva ihmisrinta,
 nopiksi voitonhimon heidän päänsä,
 joill’ oikeus ois elää elämäänsä?